VENDIM
Nr. 66, datë 8.4.2020

PËR NJË NDRYSHIM NË VENDIMIN E BORDIT TË ERE-s NR. 24, DATË 10.2.2020, “MBI PROCEDURËN E SHITJES SË TEPRICAVE TË ENERGJISË ELEKTRIKE NË TREG TË PARREGULLUAR NGA FURNIZUESI I TREGUT TË LIRË, FTL SHA”

Në mbështetje të neneve 16 dhe 20 të ligjit nr. 43/2015, “Për sektorin e energjisë elektrike”, të ndryshuar; të nenit 53, pika 3, të ligjit nr. 44/2015, Kodi i Procedurave Administrative; të vendimit të Këshillit të Ministrave nr. 243, datë 24.3.2020, “Për shpalljen e gjendjes së fatkeqësisë natyrore në të gjithë Republikën e Shqipërisë, për shkak të epidemisë së shkaktuar nga COVID-19”; të nenit 15, të “Rregullave të organizimit, funksionimit dhe procedurave të ERE-s”, miratuar me vendimin e Bordit të ERE-s nr. 96, datë 17.6.2016, Bordi i ERE-s, në mbledhjen e tij të datës 8.4.2020, mbasi shqyrtoi relacionin e hartuar nga drejtoritë teknike, në lidhje me një ndryshim në vendimin e Bordit të ERE-s nr. 24. datë 10.2.2020, “Mbi procedurën e shitjes së tepricave të energjisë elektrike në treg të parregulluar nga furnizuesi i tregut të lirë FTL sh.a.”,
konstatoi se: 
- Me vendimin nr. 24, datë 10.2.2020, Bordi i ERE-s vendosi:
- Për një periudhë tranzitore deri në miratimin e rregullave të tregtimit të Energjisë elektrike, Furnizuesi i Tregut të Lirë (FTL) sh.a., për qëllim të procedurës së shitjes së tepricave të prodhuara nga prodhuesit me përparësi të energjisë elektrike, të përdorë “Rregullat e përgjithshme të organizimit të aktivitetit tregtar nga Korporata Elektroenergjetike Shqiptare KESH sh.a.”, të miratuar me vendimin nr. 5233/1, datë 12.6.2019, të Asamblesë së Përgjithshme të Aksionarit. 
- Furnizuesi i Tregut të Lirë (FTL) sh.a. të propozojë për miratim në ERE, brenda 30 ditëve nga hyrja në fuqi e këtij vendimi, rregullat për tregtimin e energjisë elektrike të mbështetur në parimet e barazisë dhe të transparencës. 
- Në datën 10.3.2020, me shkresën nr. 633.1 prot., protokolluar në ERE në datë 30.3.2020, shoqëria FTL sh.a. i është drejtuar ERE-s me një kërkesë për shtyrjen e afateve të përcaktuara në këtë dispozitë.
- FTL sh.a. bën me dije, se, për shkak të rëndësisë që ky dokument ka, punës së bërë në drejtim të përshtatjes së rregullores së tregtimit të energjisë elektrike me rregulloren e shitblerjes së energjisë elektrike, të miratuar me vendimin e Bordit të ERE-s nr. 103/2016, masave të marra për shkak të përhapjes së epidemisë së COVID-19, kufizimit të aktiviteteve dhe të veprimtarive private e shtetërore në Shqipëri, e ka të pamundur respektimin e afateve të vendosura në vendimin e Bordit të ERE-s nr. 24/20200, për hartimin dhe propozimin për miratim në ERE të rregullave për tregtimin e energjisë elektrike. 
- Aktualisht, në vend është shpallur gjendja e epidemisë për shkak të COID-19. Këshilli i Ministrave ka miratuar disa akte normative mbi masat për parandalimin e virusit COVID-19, duke përcaktuar ndër të tjera edhe kufizim në qarkullimin e njerëzve, por edhe kufizim të disa aktiviteteve gjatë gjendjes së virusit COVID-19. 
- Me vendimin e Këshillit të Ministrave nr. 243, datë 24.3.2020, është vendosur për shpalljen e gjendjes së fatkeqësisë natyrore në të gjithë Republikën e Shqipërisë, për shkak të epidemisë së shkaktuar nga COVID-19.
- Në nenin 53, pika 3 të Kodit të procedurave Administrative, parashikohet, se: “Afati procedural i caktuar nga ligji ose aktet nënligjore mund të zgjatet vetëm nëse kjo parashikohet shprehimisht nga ligji ose akti nënligjor, ndërsa afati i caktuar nga organi publik mund të zgjatet me kërkesë të justifikuar të palës së interesuar, të paraqitur përpara mbarimit të afatit”.
- Kërkesa e FTL sh.a. është e ligjshme dhe është depozituar në ERE brenda afateve të parashikuara në legjislacionin në fuqi.
Për gjithë sa më sipër, Bordi i ERE-s

VENDOSI

1. Në pikën 2, të vendimit të Bordit të ERE-s nr. 24, datë 10.2.2020, “Mbi procedurën e shitjes së tepricave të energjisë elektrike në treg të parregulluar nga furnizuesi i tregut të lirë FTL sh.a., bëhet ndryshimi si më poshtë:
a) FTL sh.a. të propozojë për miratim në ERE, brenda 30 (tridhjetë) ditëve pas përfundimit të fuqisë juridike të akteve ligjore të qeverisë shqiptare për mbrojtjen nga epidemia COVID-19, rregulloren e tregtimit të energjisë elektrike, të mbështetur në parimet e barazisë dhe të transparencës. 
2. Drejtoria e Çështjeve Ligjore të njoftojë të interesuarit për vendimin e Bordit të ERE-s.
Ky vendim hyn në fuqi menjëherë. 
Për këtë vendim mund të kërkohet rishikim në ERE, brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

